

ЭРҮҮЛ МЭНДИЙН ДААТГАЛЫН САНГИЙН ТӨСВИЙН ТОДОТГОЛЫН ТӨСӨЛ – 2026 

[image: ]   
МОНГОЛ УЛСЫН ЗАСГИЙН ГАЗАР

[image: ]






ЭРҮҮЛ МЭНДИЙН ДААТГАЛЫН САНГИЙН 2026 ОНЫ ТӨСВИЙН 
ТУХАЙ ХУУЛЬД ӨӨРЧЛӨЛТ 
ОРУУЛАХ ТУХАЙ ХУУЛИЙН 
ТӨСЛИЙН ТАНИЛЦУУЛГА















Улаанбаатар хот
2026 он

Эрүүл мэндийн салбарт 2021 оноос эхлэн гүйцэтгэлд суурилсан буюу эрүүл мэндийн байгууллагаас үзүүлсэн чанартай тусламж, үйлчилгээг Эрүүл мэндийн даатгалын сангаас худалдан авах санхүүжилтийн шинэчлэлийг эхлүүлсэн.

Эмнэлгүүд нь гүйцэтгэлд суурилсан зарчмаар Эрүүл мэндийн даатгалын сангаас санхүүжиж, олсон эх үүсвэрийн хүрээнд зарлагын удирдлагыг бие даан хэрэгжүүлж, эмч, эмнэлгийн ажилчдын цалин хөлсийг олгож байна.

Эрүүл мэндийн салбарын эмч, ажилчдын үндсэн цалинг 2026 оны 01 дүгээр сарын 01-ээс 30 хувь нэмэгдүүлсэн. Тус салбарт үндсэн цалин нэмэгдсэн боловч зарим нэмэгдэл, нэмэгдэл хөлсийг өмнөх цалингийн суурь хэмжээнээс тооцож ирсэн “хоёр өөр цалингийн суурьтай” ойлгомжгүй зохицуулалтыг арилгах арга хэмжээг Засгийн газрын “Чөлөөлье” санаачилгын хүрээнд хэрэгжүүлж эхлээд байна.

Цаашид геополитик, гадаад эдийн засгийн тодорхой бус байдал үргэлжилж, үнийн өсөлт иргэдийн бодит орлогод дарамт учруулж байгаа өнөөгийн нөхцөлд төрийн үйлчилгээний албан хаагчдын орлогыг хамгаалах, хөдөлмөрийн үнэлэмжийг нэмэгдүүлэх шаардлага үүсэж байна.
  
Энэ хүрээнд 2026 оны 11 дүгээр сарын 01-ээс эрүүл мэндийн салбарын албан хаагчдын цалингийн өсөлтийг нэмэлт 20 нэгж хувиар нэмэгдүүлэхээр тооцож холбогдох зардлыг Эрүүл мэндийн даатгалын сангийн төсөвт тусгалаа.

Эрүүл мэндийн салбарын төрийн үйлчилгээний албан хаагчдын цалинг нэмэгдүүлэх арга хэмжээ нь инфляцаар нөлөөлж байгаа бодит орлогын дарамтыг бууруулж, иргэдийн худалдан авах чадвар, орлогын тогтвортой байдлыг хамгаалах, тус салбарын ажилчдын хөдөлмөрийн үнэлэмжийг нэмэгдүүлэх, эрүүл мэндийн зайлшгүй шаардлагатай тусламж, үйлчилгээний тасралтгүй, хэвийн байдлыг хангахад чиглэж байна.

Дээрх арга хэмжээг хэрэгжүүлэхтэй холбоотойгоор эрүүл мэндийн даатгалын сангийн орлого, зарлагад өөрчлөлт оруулах шаардлага үүсэж байна. 

Эрүүл мэндийн даатгалын сангийн 2026 оны төсвийн тухай хуульд өөрчлөлт оруулах тухай хуулийн төслийн зүйл тус бүрээр:

1 ДҮГЭЭР ЗҮЙЛ – “Эрүүл мэндийн даатгалын сангийн 2026 оны төсвийн тухай хуулийн дараах зүйлийг доор дурдсанаар өөрчлөн найруулсугай” гэж тусгасан.

3 дугаар зүйл. Дээр дурдсан эрүүл мэндийн салбарын төрийн үйлчилгээний албан хаагчдын цалин хөлсийг нэмэгдүүлэх, эрүүл мэндийн зайлшгүй шаардлагатай тусламж, үйлчилгээний тасралтгүй, хэвийн байдлыг хангахтай холбогдуулан Эрүүл мэндийн даатгалын санд 2026 оны төсвийн жилд төвлөрүүлэх шинэчилсэн орлогын хэмжээг хүснэгтээр тусгасан.

5 дугаар зүйл. Дээр дурдсан эрүүл мэндийн салбарын төрийн үйлчилгээний албан хаагчдын цалин хөлсийг нэмэгдүүлэх, эрүүл мэндийн зайлшгүй шаардлагатай тусламж, үйлчилгээний тасралтгүй, хэвийн байдлыг хангахтай холбогдуулан Эрүүл мэндийн даатгалын сангаас 2026 оны төсвийн жилд зарцуулах төсвийн шинэчилсэн хэмжээг хүснэгтээр тусгасан.

2 ДУГААР ЗҮЙЛ – Хуулийг мөрдөж эхлэх огноог тусгасан.

